Na temelju članka 117. stavka 5. Zakona o socijalnoj skrbi ("Narodne novine", broj 157/13, 152/14, 99/15, 52/16, 16/17, 130/17, 98/19), i članka 32. Statuta Općine Sutivan („Službeni glasnik Općine Sutivan“ broj 7/13, 2/14, 6/14, 5/18), Općinsko vijeće Općine Sutivan na 23. sjednici održanoj dana 2020. godine, donosi

**ODLUKU**

o socijalnoj skrbi Općine Sutivan

1. OPĆE ODREDBE

Članak 1.

Ovom Odlukom utvrđuju se prava iz socijalne skrbi koje osigurava Općina Sutivan (u daljnjem tekstu: Općina), propisana zakonom kojim se uređuje socijalna skrb (u daljnjem tekstu: Zakon) te prava iznad standarda propisanih Zakonom, uvjeti i način njihova ostvarivanja, korisnici socijalne skrbi i postupak ostvarivanja tih prava.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

1. KORISNIK SOCIJALNE SKRBI

Članak 2.

Korisnik prava iz socijalne skrbi prema ovoj Odluci je hrvatski državljanin koji na području Općine Sutivan ima prijavljeno prebivalište te stranac i osoba bez državljanstva sa stalnim boravkom na području Općine Sutivan.

Prava iz socijalne skrbi ne mogu se prenositi na drugu osobu niti nasljeđivati.

Ukoliko korisnik ima dugovanje prema Općini Sutivan s bilo koje osnove, Općina Sutivan mu može uskratiti zahtijevano pravo, osim prava na pomoć za podmirenje troškova stanovanja i jednokratnu novčanu naknadu.

1. PRAVA IZ SOCIJALNE SKRBI

Članak 3.

Prava iz socijalne skrbi temeljem Ove Odluke su:

1. Naknada za troškove stanovanja,
2. Naknada za troškove ogrjeva,
3. Jednokratne novčane naknade,
4. Pomoći za novorođenu djecu,
5. Božićnice umirovljenicima i osobama starijima od 65 godina bez primanja,
6. Darovi za djecu,
7. Pomoć u naravi-radne bilježnice osnovnoškolskim učenicima,
8. Stipendije učenicima i studentima,
9. Ostale pomoći.
10. Naknada za troškove ogrjeva

Članak 4.

Naknada za troškove stanovanja odnosi se na najamninu, komunalnu naknadu, električnu energiju, plin, grijanje, vodu, odvodnju i druge troškove stanovanja u skladu s posebnim propisima.

Članak 5.

Pravo na naknadu za troškove stanovanja priznaje se korisniku zajamčene minimalne naknade.

Pravo na naknadu za troškove stanovanja priznaje se najviše do polovice iznosa zajamčene minimalne naknade priznate samcu odnosno kućanstvu.

Članak 6.

Pravo na naknadu za troškove stanovanja, u skladu s odredbama ove Odluke, može se ostvariti na način da korisnici zajamčene minimalne naknade Jedinstvenom upravnom odjelu podnesu zahtjev za ostvarenje tog prava.

Uz zahtjev iz stavka 1. ovog članka, potrebno je priložiti dokaz o visini zajamčene minimalne naknade, te račune za troškove stanovanja.

O podnesenom zahtjevu rješenjem odlučuje Jedinstveni upravni odjel.

Članak 7.

Naknada za troškove stanovanja može se odobriti do visine utvrđene člankom 5. stavkom 2. ove Odluke, na način da Općina Sutivan djelomično ili u cijelosti plati račun izravno ovlaštenoj pravnoj ili fizičkoj osobi koja je izvršila uslugu ili utvrđenu visinu najma uplati na račun najmodavca sukladno ugovoru o najmu.

1. Naknada za troškove ogrjeva

Članak 8.

Samcu ili kućanstvu korisniku zajamčene minimalne naknade koji se grije na drva, priznaje se pravo na troškove ogrjeva na način da mu se jednom godišnje osigura 3 m3 drva ili odobri novčani iznos za podmirenje tog troška u visini koju, najkasnije do 30. rujna za tekuću godinu, odlukom odredi Splitsko dalmatinska županija.

Radi osiguranja sredstava za troškove ogrjeva iz stavka 1. ovoga članka, Općina Sutivan podnosi Splitsko dalmatinskoj županiji zahtjev s podacima o korisnicima zajamčene minimalne naknade koji se griju na drva najkasnije do kraja rujna tekuće godine za sljedeću godinu.

Sredstva za podmirenje troškova ogrjeva osiguravaju se u proračunu Splitsko dalmatinske županije, koja osigurana sredstva prosljeđuje Općini Sutivan radi isplate korisnicima.

1. Jednokratna novčana naknada

Članak 9.

Jednokratna novčana naknada priznaje se samcu i kućanstvima, jednom ili više puta u toku proračunske godine u ukupnom iznosu do 3.000,00 kn, ukoliko ispunjavaju jedan od sljedećih uvjeta:

1. Socijalni uvjet- korisnik ispunjava socijalni uvjet ako temeljem rješenja Centra za socijalnu skrb ostvaruje pravo na zajamčenu minimalnu naknadu,
2. Uvjet prihoda- uvjet prihoda ispunjava korisnik s prosječnim mjesečnim prihodima koji ne prelaze sljedeće iznose:
	1. Za samca- 2.800,00 kn,
	2. Za dvočlano kućanstvo- 3.800,00 kn,
	3. Za tročlano kućanstvo -4.800,00 kn,
	4. Za četveročlano kućanstvo -5.800,00 kn

Ako u zajedničkom kućanstvu ima 5 i više članova, iznos prihoda povećava se za svakog člana za 500,00 kn.

Pod prihodom iz stavka 1. točke 2. ovog članka smatra se iznos prosječnog mjesečnog prihoda korisnika ostvarenog (isplaćenog) tri mjeseca koji neposredno prethode mjesecu u kojem je podnesen zahtjev za jednokratnu novčanu pomoć, a čine ga sva sredstva koja korisnik ostvari po osnovi rađa, mirovine, prihoda od imovine ili na neki drugi način. U prihod se ne uračunavaju socijalna primanja, dječji doplatak, stipendije, donacije za zdravstvene potrebe i slično.

Iznimno, zbog trenutačnih materijalnih teškoća nastalih prvenstveno zbog nesretnog slučaja u kućanstvu, velike štete u kućanstvu nastale zbog nesreće ili elementarne nepogode, skupog liječenja teške bolesti i slično, jednokratnu pomoć mogu ostvariti i korisnici čija primanja prelaze iznose iz stavka 1. točke 2. ovog članka.

Članak 10.

Postupak za dodjelu jednokratne novčane naknade pokreće se na zahtjev stranke ili po službenoj služnosti kada Jedinstveni upravni odjel utvrdi ili sazna da je radi zaštite interesa osobe potrebno pokrenuti postupak.

Podnositelj zahtjeva, uz zahtjev dužan je dostaviti i dokumentaciju kojom dokazuje da ispunjava jedan od uvjeta za dodjelu jednokratne novčane pomoći iz članka 9. ove Odluke.

O priznavanju prava na jednokratnu novčanu pomoć odlučuje rješenjem Jedinstveni upravni odjel.

1. Pomoći za novorođenu djecu

Članak 11.

Pravo na pomoć za novorođeno dijete u visini od 3.000,00 kn mogu ostvariti roditelji djeteta, ako su ispunjeni sljedeći uvjeti:

1. Najmanje jedan roditelj je državljanin Republike Hrvatske,
2. Najmanje jedan roditelj ima prijavljeno prebivalište na području Općine Sutivan, ukoliko roditelji djeteta ne žive u bračnoj ili izvanbračnoj zajednici, odnosno oba roditelja imaju prijavljeno prebivalište na području Općine Sutivan, ukoliko roditelji žive u bračnoj ili izvanbračnoj zajednici.

Članak 12.

Postupak za dodjelu pomoći za novorođeno dijete pokreće se na zahtjev stranke.

Zahtjev za ostvarivanje novčane pomoći za novorođeno dijete podnosi se Jedinstvenom upravnom odjelu u roku od 6 (šest) mjeseci računajući od dana rođenja djeteta.

Podnositelj zahtjeva, uz zahtjev dužan je dostaviti i dokumentaciju kojom dokazuje da ispunjava uvjete za dodjelu novčane pomoći iz članka 11. Ove Odluke.

O priznavanju prava na jednokratnu novčanu pomoć odlučuje rješenjem Jedinstveni upravni odjel.

1. Božićnice umirovljenicima i osobama starijima od 65 godina bez primanja,

Članak 13.

Pravo na božićnicu ostvaruju umirovljenici koji imaju prebivalište na području Općine Sutivan, kao i osobe koje nemaju nikakvih mjesečnih primanja, a starije su od 65 godina i imaju prijavljeno prebivalište na području Općine Sutivan.

Visina naknade utvrđuje se u sljedećim iznosima:

1. za umirovljenike koji ostvaruju mirovinu do 2.000,00 kuna, božićnica iznosi 300,00 kn po umirovljeniku,
2. za umirovljenike koji ostvaruju mirovinu preko 2.000,00 kuna, božićnica iznosi 100,00 kn po umirovljeniku,
3. osobe starije od 65 godina bez mjesečnih primanja, božićnica iznos 300,00 kn po osobi.

Popis korisnika iz stavka 1. ovog članka utvrđuje Jedinstveni upravni odjel.

1. Darovi za djecu

Članak 14.

Pravo na dar u naravi za božične blagdane ostvaruju sva djeca sa prebivalištem na području Općine Sutivan, do 4. razreda osnovne škole.

Popis korisnika iz stavka 1. ovog članka utvrđuje Jedinstveni upravni odjel.

Pojedinačnu vrijednost dara, u skladu s planiranim proračunskim sredstvima, za svaku godinu utvrđuje općinski načelnik Zaključkom.

1. Pomoć u naravi-radne bilježnice osnovnoškolskim učenicima

Članak 15.

Pravo na pomoć u naravi kupnjom radnih bilježnica ostvaruju sva djeca s prebivalištem na području Općine Sutivan, koja su polaznici od 01. do 8. razreda osnovne škole.

Popis korisnika iz stavka 1. ovog članka utvrđuje Jedinstveni upravni odjel.

Pojedinačan iznos pomoći iz stavka 1. Ovog članka, u skladu s planiranim proračunskim sredstvima, za svaku godinu utvrđuje općinski načelnik Zaključkom.

1. Stipendije učenicima i studentima

Članak 16.

Pravo na stipendiju ostvaruju studenti i učenici pod uvjetima i na način propisan Pravilnikom o stipendiranju učenika i studenata sa područja Općine Sutivan.

1. Ostale pomoći

Članak 17.

U slučaju nužne potrebe, općinski načelnik može zaključkom odobriti ostale pomoći koje nisu obuhvaćene postojećim oblicima socijalne skrbi, ukoliko su sredstva osigurana u proračunu Općine Sutivan.

1. PRIJELAZNE I ZAVRŠNE ODREDBE

Članak 18.

Ukoliko zbog smanjenog ostvarivanja proračunskih prihoda nema dovoljno sredstava za isplatu pomoći i potpora utvrđenih ovom Odlukom, općinski načelnik će privremeno obustaviti isplatu istih ili odobriti isplatu u umanjenom iznosu, razmjerno postotku ostvarivanja proračunskih prihoda, a ako prihodi budu trajno smanjeni predložit će Općinskom vijeću izmjene ove odluke, odnosno Programa javnih potreba u socijalnoj skrbi Općine Sutivan.

Članak 19.

Jedinstveni upravni odjel dužan je pratiti ostvarenje prava iz ove Odluke, na propisan način voditi evidenciju i dokumentaciju o ostvarivanju prava u sustavu socijalne skrbi propisanih ovom Odlukom te pratiti usklađenje Proračuna Općine Sutivan s potrebnim sredstvima za ostvarenje prava iz ove Odluke.

Članak 20.

Ova Odluka stupa na snagu osmog dana od dana objave u „Službenom glasniku Općine Sutivan".

KLASA:550-01/20-01/0003

URBROJ:2104/08-01/1-20-0001

Sutivan, \_\_\_\_\_\_\_\_\_ 2020. godine

PREDSJEDNIK OPĆINSKOG VIJEĆA Bartul Lukšić